Foto: Hina, Index, Screenshot: HRT

U VELIKOM istraživanju izbornik preferencija koje je na uzorku od ukupno deset tisuća ispitanika od 16. kolovoza do 1. rujna provela agencija Hendal, obrađeno je svih deset izbornih jedinica.



Prema rezultatima ankete izbore će odlučiti neodlučni birači kojih je 21,2%, a važnu ulogu će igrati granični mandati kojih je ukupno 12. Iz ovoga se može zaključiti da će čak svako peti birač o svom izboru odlučiti u zadnjem tjednu kampanje. U skupinu graničnih mandata ubrajaju se one stranke ili koalicije kojima po anketi malo nedostaje za (još jedan) mandat ili su pak jedan mandat dobili s malo glasova viška.

Najgori scenarij za SDP



U najnepovoljnijem slučaju za SDP prema kojem gube sve granične mandate ova koalicija ostaje na 57 mandata. Dva mandata gube u korist HDZ-a koji se u tom slučaju penje na 58 mandata i biva relativni izborni pobjednik.



U tom slučaju Most bi bio na 13 mandata, a Živi zid na čak sedam saborskih fotelja od čega je jednu dobio zahvaljujući graničnom mandatu kojeg je izgubio SDP. Četvrti granični mandat SDP-a otišao bi Milanu Bandiću koji bi time dobio prvog i jedinog zastupnika.



IDS je na standardna tri mandata, a HDSSB je na jednom.

Najgori scenarij za HDZ



Znatno je lošiji najnepovoljniji rezultat HDZ-a. U tom slučaju oni padaju na 53 zastupnika, dok se SDP i njihova koalicija penju na 61. HDZ u najnepovoljnijem slučaju ostaje bez tri granična mandata, a koje bi pokupila opcija Živog zida koja bi u tom slučaju dobila 9 mandata. Most bi bio na 13, IDS na tri, a HDSSB na jednom. U ovoj računici nema Milana Bandića koji tjednima, odnosno mjesecima ponavlja kako će baš on biti odlučujući faktor, ako ne i premijer.



Na temelju telefonskog istraživanja 1000 stanovnika po izbornoj jedinici, a vodeći potom računa o dobnoj, spolnoj i obrazovnoj strukturi stanovništva, Hendalova anketa pokazuje da nijedna od stranaka neće moći samostalno sastaviti vladu.

Tekst se nastavlja ispod oglasa

Realni scenarij: SDP je relativni pobjednik



U gornjim primjerima smo vidjeli najbolji, odnosno najgori scenarij dviju najvećih stranaka, a što ovisi o preraspodjeli graničnih mandata. No prema najrealnijem scenariju najviše prema ovoj anketi osvaja SDP - 61 mandat. HDZ je na 56, Most na 13, Živi zid na šest. IDS je na svoja tri mandata, a na jedan mandat pada Glavašev HDSSB. To je ukupno 140 zastupnika, a kad se njima pridoda osam manjinaca i tri zastupnika dijaspore, dolazi se do brojke od 151.



Ovdje valja naglasiti da je IDS skloniji SDP-u kojemu je i nakon prošlih izbora dao podršku. Sa druge strane, HDZ može računati na zastupnike dijaspore. No, ostaje vidjeti može li računati na svu trojicu s obzirom da u XI. izbornoj jedinici svoju listu ima Željko Glasnović. On je, podsjetimo, na prošlim izborima bio na listi HDZ-a i skupio daleko više preferencijalnih glasova, čak 7,374. To ga je sa sedmog mjesta odvelo u Sabor. Lako je moguće da Glasnović u dijaspori "ukrade" HDZ-u barem jednu saborsku fotelju, no nije isključeno da on ipak podrži Plenkovićevu stranku u formiranju većine.

Nigdje bez Mosta



U ovom slučaju, SDP sa IDS-om ima ukupno 64 ruke, a nedostaje mu još 12. HDZ, pak, sve da dobije maksimalna 3 zastupnika u dijaspori ima tek 59 i nedostaje mu još 17. U ovakvom omjeru snaga, za postizborni lov na raspolaganju ostaje 28 zastupnika od čega je najviše Mostovih. SDP bi sa svim Mostovcima, pokaže li se anketa točnom, mogao sastaviti tanku većinu. U tom slučaju vjerojatno bi dobio i manjince. No SDP ne može samo s manjincima, a bez Mosta.



HDZ-u bi onda trebali i svi Mostovci i barem pet manjinaca, a za što će diplomat iz Bruxellesa Andrej Plenković trebati pokazati iznimne diplomatske vještine.